# 1.1.: Népmese: A levegővel élő lány

**A levegővel élő lány**  (népmese)

Volt egyszer egy nagyon-nagyon fösvény legény. Szép volt az a legény, csinos, csak jaj, nagyon-nagyon fösvény volt. Az apja már mondogatta a legénynek:
- Édes fiam, meg kellene házasodnod, mert már bizony jól benne vagy az időben.
- Jaj, édesapám! Nem akarok megházasodni, gondolja csak el, az a menyecske megeszi a vagyonunkat! Oszt akkor mi lesz nekünk? Hát azt a menyecskét etetni kell!
- De hát mégis, fiam, már benne vagy az időben, ha anyád meghal, ki fog rád mosni meg főzni?
Hallgatott a fiú, mert nagyon sajnálta, amit megeszik a majdani menyecske. Csak nem akart megházasodni. Egy lánynak aztán a fülébe jutott a dolog, és azt mondta:
- Na megállj, te fösvény, majd én megleckéztetlek téged!
Amikor fösvény Péter arra ment kaszával, kiállt a kapuba, és elkezdte szedni magába a levegőt és tátogatni a száját. A legény erre megszólítja:
- Te Maris, mit csinálsz, miért tátogatod a szádat?
- Jaj, te, nem akarom hangosan mondani, gyere ide közelebb, csak neked mondom el!
Tudod-e, hogy én levegővel élek? Reggel teleszedem magam levegővel, oszt akkor az már nekem elég egész napra. Holnap reggel újból teleszedem magam levegővel, oszt akkor
abból élek tovább.
Hej, nagyon megtetszett ez a legénynek! Megy haza nagy örömmel.
- Édesapám, édesapám, megházasodom!
- Hogyhogy meggondoltad magad, fiam?
- Jaj, a Maris levegővel él, ő nem eszi meg a vagyonunkat!
Na jól van, gyorsan elmentek hát Maris kezét megkérni. Férjhez is adták a legénynek, összeházasodtak. Reggel kimegy a nagyon fösvény férj gondozni az állatokat. Ahogy eteti kinn az állatokat, Maris megtálalt a konyhában. Megfőzte a kukoricabuktát, kiteszi az asztalra. De hát két tányért tett ki az asztalra. Meg egy köcsög aludttejet. Na, megy be
az ember, azt mondja:
- Mi van, asszony, hát te miért két embernek tálaltál?
- Azért, mert nekem is kell.
- Mi a fene, nem azt mondtad, hogy te levegővel élsz?
- Jaj, te ember, hogy mi történt, mi nem, de mióta összeházasodtunk, te bennem valami nagy kárt tettél! Mert hiába álltam ki én reggel, és szívtam a levegőt. Tátogattam én
a számat, de ami levegőt beszívtam, az mind kiment belőlem. Most már nem áll meg bennem a levegő.
Na, belenyugodott végül a fösvény, hogy már most csak hadd egyen az asszony, ha már tényleg ő volt a bűnös, és ő rontotta el.

 (népmese)

Forrás: [A levegővel élő lány (nepmese.hu)](https://www.nepmese.hu/index.php/mesetar/mesek/a-levegovel-elo-lany)